黄庭坚
头陀赞
梵语头陀，华言抖擞。
净一真心，振三毒垢。
如来亲试，迦叶称首。
圣教推崇，哲人遵守。
衣三食四，住处五名。
曰十二行，对治修行。
十三或八，要以三并。
练磨三境，摄化三乘。
起四欢喜，行四圣种。
以戒为基，止观相踵。
大矩崇规，链金烹矿。
号菩萨僧，志惟坚勇。
知足少欲，伏我受根。
无取无著，情绝所存。
若有赞者，同赞世尊。
续佛慧命，开佛正门。
在昔能仁，嘱付弥勒。
守护三宝，後五百岁。
弥勒称扬，此行为最。
适当其时，应身出世。
阿兰若处，作众依归。
则先贤轨，发薙肩垂。
白麻劫贝，不随染衣。
表如玉雪，不受尘泥。
心寂为禅，心净为教。
内外相应，方名修道。
事贵简严，理惟幽奥。
不具信根，玄关莫造。
祈生兜率，天乐非贪。
菩提熏种，慈氏言参。
其或超越，罔假司南。
十方法界，同我伽蓝。